Jacob Jensen (V), 2010-01-12:
Det overordnede formål med lovforslaget er at etablere en fond, som skal understøtte erhvervslivets fornyelse og omstilling i en mere grøn retning.
Det skal være med særlig fokus på de små og mellemstore virksomheder, og fonden skal således forbedre rammerne for, at danske virksomheder kan udnytte den stigende efterspørgsel, der er på grønne løsninger, som bl.a. klimaudfordringerne medfører.
Som statsministeren sagde i sin nytårstale, skal vi jo fortsætte der, hvor klimatopmødet slap, nemlig med at levere de løsninger, som for det første kan gavne eksporten, skabe arbejdspladser i Danmark, og for det andet samtidig kan være med til at afhjælpe klima- og miljøproblemerne rundtomkring i verden. Fonden har derfor også et klart erhvervsmæssigt sigte og skal i øvrigt ses i sammenhæng med den øvrige forsknings- og udviklingsindsats, der er igangsat på det grønne område, og ABT-fonden på erhvervsområdet.
Fonden får en størrelse på godt 800 mio. kr., hvoraf de 750 mio. kr. kommer fra globaliseringsmidlerne, og de resterende 50 mio. kr. kommer fra erhvervspakken, som regeringen jo sammen med Dansk Folkeparti vedtog i september sidste år.
I Venstre er vi store tilhængere af, at vi udnytter de styrker og kompetencer, som dansk erhvervsliv allerede har på det grønne område.
Der er ikke nogen tvivl om, at efterspørgslen på teknologiudstyr inden for det grønne område vil stige voldsomt i de kommende år.
Vi eksporterer jo allerede i dag for over 60 mia. kr. om året, og over 40.000 fuldtidsbeskæftigede arbejder i branchen.
I Venstre har vi også den målsætning, at vi skal fordoble den omsætning og den eksport til over 100 mia. kr. i 2012, og det vil Den Grønne Fond her også være et positivt bidrag til at opnå.
Én ting er jo eksport og beskæftigelse, men der ligger også efter vores opfattelse store gevinster for det danske samfund, hvis vi kan være med til at udvikle nye teknologier og produkter, som kan gøre os endnu mere energieffektive.
Og en af statsministerens målsætninger i den danske drøm var jo en målsætning om, at Danmark i 2020 skal være blandt verdens tre mest energieffektive lande.
Satsningen her vil også være et positivt skridt for at nå den målsætning.
Det er initiativet, det er ideen, det er virkelysten, der skal gøre det muligt at få støtte fra fonden efter vores vurdering, og ikke om projektet lige præcis er placeret det ene eller det andet sted i landet.
For det første er støtte til særlige geografiske områder ikke tilladt ifølge EU-rettens statsstøtteregler, hvis kriteriet alene er geografisk.
For det andet er det efter vores vurdering også med til at skævvride konkurrencen i forhold til de virksomheder, som måtte ligge på den anden side af en eventuel grænse for og definition af et eventuelt udkantsområde.
Vi er derfor fra Venstres side rigtig godt tilfredse med det forslag, der ligger her, nemlig at man netop ikke kun opererer med den slags kun geografiske definitioner, men lader det være op til alle at have mulighed for at komme til ud fra en i øvrigt professionel bestyrelses vurdering af projekternes potentiale og muligheder.
I Venstre støtter vi selvfølgelig forslaget, som det ligger her.
Det er jo sådan, at en meget bred kreds af partier her i Folketinget står bag aftalen om globaliseringspuljen og dermed også er med til at finde den finansiering, der skal til, for at skaffe midlerne, og det er så de 760 mio. kr. af de 810 mio. kr., som skal tilgå fonden her.
Men man kan sige, at en del af formålet, jo nærmest det primære formål, med Den Grønne Fond er at sikre beskæftigelsen de steder, hvor arbejdspladser er gået tabt – der er forskellige steder i Danmark, hvor man har været særlig hårdt ramt – det er jo et af kriterierne for at kunne opnå støtten.
Så man kan sige, at der jo er en selvforstærkende effekt i de formål, der ligger beskrevet i fundatsen til fonden.